**Javno savjetovanje o Nacrtu Odluke o osnivanju**

**Javne ustanove u kulturi „Dvije palače“**

Zbog potrebe osnivanja nove javne ustanove, Grad Zadar, kao osnivač, mora donijeti akt o osnivanju. Jedinica lokane samouprave ustanovu osniva odlukom.

Godine 2017. Grad Zadar završio je projekt „Obnova i turistička valorizacija povijesnog kompleksa Kneževe palače“. Projekt je financiran sredstvima Europske unije kroz operativni program „Regionalna konkurentnost 2007. – 2013.“ te sredstvima Grada Zadra. U 2021. godini, pred Gradom Zadrom je dovršetak Providurove palače, zgrade koja je također u vlasništvu Grada Zadra. To je zgrada koja je obnovljena u okviru Operativnog programa „Konkurentnost i kohezija 2014. - 2020.“ Europskog fonda za regionalni razvoj unutar projekta pod nazivom „ZADAR BAŠTINI“ – Integrirani kulturni program Grada Zadra i koja će, prema arhitektonskom rješenju i projektu, s Kneževom palačom činiti jednu, sveobuhvatnu cjelinu.

Dodatnih 4000 m2 Providurove palače, uz postojećih 2500 m2 Kneževe palače, upravljanje objektom nameće kao ključno pitanje. U Planu razvoja kulture 2019. – 2026., koje je Gradsko vijeće usvojilo u srpnju 2020., stoji da će Grad Zadar osigurati tehnološku i infrastrukturnu podršku razvoju kulture kroz mjeru unaprjeđenja upravljanja kulturnom infrastrukturom za potrebe razvoja kulture, a što se u samom Akcijskom planu, između ostaloga, odnosi i na formiranje modela upravljanja Kneževom i Providurovom palačom, odnosno kompleksom tzv. Dvije palače. Isti dokument donosi mjeru koja se odnosi na rekonstrukciju, očuvanje, revitalizaciju, integraciju i interpretaciju kulturne baštine u zaštićenom povijesnom dijelu grada te iznosi potrebu za interpretacijom cjelovite priče o povijesti grada, koja bi predstavljala osnovu za vidljivost zadarske kulture u nacionalnom kontekstu, odnosno za razvoj turizma, pa tako i ukupnog gospodarstva. Nadalje, navodi se da će se obnovom Providurove palače riješiti dugogodišnja potreba za adekvatnim i objedinjenim muzejsko galerijskim prostorom. S obzirom na navedeno, i u kontekstu najavljenih planova, Dvije palače su građevine koje za grad Zadar predstavljaju veliki kulturni potencijal i čiju organizaciju i kapacitete treba prilagoditi realnim potrebama, ali i očekivanjima građana. U cilju postizanja rezultata, koji će ta očekivanja ispuniti, predlaže se osnivanje Javne ustanove u kulturi „Dvije palače“.

Slijedom navedenoga, potrebno je provesti javno savjetovanje o Nacrtu Odluke o osnivanju Javne ustanove u kulturi „Dvije palače“.

|  |
| --- |
| **Rok za očitovanje zainteresirane javnosti je zaključno s danom 14. prosinca 2021. godine.** |
| Adresa e-pošte na koju se šalju očitovanja zainteresirane javnosti:**kultura@grad-zadar.hr****.**  |